Tħejjija għat-Tqarbin Imqaddes – Paragrafi 1811-1820 1811. Imma Jiena rrid ngħidlek li l-ħajja ta' dejjem trid tibda diġa' hawn fl-art permezz tat-Tqarbin Imqaddes. Kull Tqarbina tagħmlek iktar kapaċi tikkomunika ma' Alla matul l-eternita'. U għalhekk, Sultan tiegħi, jiena ma nitolbok xejn, għalkemm naf li Inti tista' tagħtini kollox. Ħaġa waħda biss nitolbok: ibqa' għal dejjem is-Sultan ta' qalbi; dak biżżejjed għalija. Illum qiegħda nġedded l-att tiegħi ta' sottomissjoni lejn is-Sultan tiegħi, permezz ta' fedelta' lejn l-ispirazzjonijiet interjuri tiegħi. + Illum, minix qiegħda nisforza lili nnifsi biex inħejji ruħi b'xi preparamenti speċjali. Ma nista' naħseb fuq xejn, għalkemm qiegħda nħoss ħafna affarijiet. Nixxennaq għall-ħin meta Alla ser jiġi ġewwa qalbi. Nintefa' f'dirgħajh u nkellmu dwar in-nuqqas ta' kapaċita' u l-miżerja tiegħi. Inferra' l-uġigħ kollu ta' qalbi, għax minix kapaċi nħobbu daqskemm irrid. Inħeġġeġ ġewwa fija atti ta' fidi, tama u mħabba u matul l-ġurnata jiena ngħix b'din il-ħaġa. + Illum, it-tħejjija tiegħi hi qasira. Fidi qawwija u ħajja għoddha tqaċċat minn nofs il-velu tal-imħabba. Il-preżenza ta' Alla tinfed lil ruħi bħalma raġġ tax-xemx jinfed il-kristall. F'dak il-waqt li jiena nirċievi lil Alla, l-esseri tiegħi kollni kemm jiena jintilef fih. Stagħġib u ammirazzjoni jimlewni kollni kemm jiena meta nara l-majesta' kbira ta' Alla, li tinżel sa ħdejja li jiena l-istess miżerja. Minn ġo ruħi toħroġ gratitudni mmensa lejh għall-grazzji kollha li Hu jagħtini, u l-aktar għall-grazzja li ġejt imsejħa sabiex inservi lilu biss. Illum, fit-Tqarbin Imqaddes, jiena rrid ningħaqad kemm jista' jkun mill-qrib ma' Ġesu', permezz tal-imħabba. Tant nixxennaq għal Alla b'ħerqa li jidhirli li qatt m'hu ser jasal il-waqt meta s-saċerdot iqarbinni. Ruħi donnha tintilef minn sensiha tant kemm tixxennaq għal Alla. X'ħin irċevejtu f'qalbi, iċċarrat il-velu tal-fidi. Rajt lil Ġesu' li qalli, Binti, imħabbtek tpattili għall-kesħa ta' tant erwieħ. Wara dan il-kliem, erġajt sibt ruħi waħdi, imma matul il-jum kollu għext f'att ta' riparazzjoni. + Illum, qiegħda nħoss abbiss ta' miżerja ġewwa ruħi. Irrid nersaq lejn it-Tqarbin Imqaddes bħallikieku lejn għajn ta' ħniena u negħreq għal kollox f'dan l-oċejan ta' mħabba. X'ħin irċevejt lil Ġesu', intfajt ġo fih bħal f'abbiss ta' ħniena bla tarf. U iktar ma ħassejt li jiena l-istess miżerja, iktar kibret il-fiduċja tiegħi fih. Għaddejt il-jum kollu f'dan l-istat. + Illum, ruħi għandha d-disposizzjoni ta' tifla. Ningħaqad ma' Alla bħalma tifla tingħaqad ma' missierha. Inħossni b'mod sħiħ bint Alla. X'ħin tqarbint, kelli għarfien iktar profond tal-Missier tas-Sema u ta' kif hu l-Missier tal-erwieħ. Illum jiena qiegħda ngħix filwaqt li nigglorifika t-Trinita' Qaddisa. Irrodd ħajr lil Alla li ndejna jadottana bħala wliedu, permezz tal-grazzja. + Illum, irrid ninbidel, kollni kemm jiena, fl-imħabba ta' Ġesu' u noffri lili nnifsi, flimkien miegħu, lill-Missier tas-Sema. Waqt il-Quddiesa, rajt lill-Bambin Ġesu' fil-kalċi, u Hu qalli, Qiegħed ngħammar ġewwa qalbek bħalma qed tarani f'dan il-kalċi.
Djarju ta' Swor Fawstina – Tħejjija għat-Tqarbin Imqaddes (par.1811-1820)